Магии: Пари масово изчезнали от фирмени каси
Данъчните подозират скрито разпределение на печалба: Парите трябвало да ги има, но май отишли тайно за скъпи командировки до екзотични държави или други неща, несвързани с дейността на дружеството
Случаите на липсващи пари в касите на фирми, които според счетоводните данни би трябвало да са налични, стават все повече в хода на започналите преди 2 седмици 550 проверки на Национална агенция за приходите. Това коментираха днес от НАП.
Данните от счетоводните баланси на хиляди юридически лица сочат, че имат голяма сума пари в брой. Данъчните проверяват дали търговските дружества и нестопанските организации не са извършили скрито разпределение на печалба. Според данните, които сами са подали в НАП, 1 289 от фирмите имат в касите си по над 1 милион лева в брой. Над 10 000 са дружествата с налични пари в брой над 100 000 лв.
До края на септември фирмите, които са извършили скрито разпределение на печалба имат възможност законно да подадат коригиращи декларации за 2016 г., посочват от НАП. В началото на октомври спрямо компаниите нарушители ще бъдат възложени нови проверки и ревизии.
Ако при проверките бъдат открити данъчни и осигурителни нарушения, ще започнат ревизии, за да бъдат установени неплатените данъци и осигурителни вноски за последните пет години с пълната строгост на закона, предупреждават от НАП. Снимка: Интернет, арив